Hoekom word daar net geswyg?As daar een ding is waarvoor Suid-Afrika se rugbybase ŉ goue medalje moet kry, is dit vir hul swygsaamheid. Ja, daar word oplaas van 19 tot 21 Oktober in Kaapstad gekoukus oor die pad vorentoe vir Springbokrugby – maar het een rugbybaas die afgelope twee jaar al na vore getree en sy kommer uitgespreek oor die welstand van Springbokrugby? Sê nou maar Dok Craven of dr. Louis Luyt was nog in die stoel, sou hulle stilgebly het oor die pak slae wat die Bokke Saterdag op Kingspark teen die All Blacks gekry het? Sou hulle stilgebly het oor die vierde posisie wat die Bokke op Wêreldrugby se ranglys beklee? Of oor die nederlae teen Japan, Ierland, Argentinië en Australië? En oor die chaos by die Kings? Ja, die Bokke het in hl tye ook slae gekry. Dis niks nuut nie. Dok Craven was immers afrigter, keurder en bestuurder van sulke spanne. Bokspanne het al met 3-53 teen Engeland verloor, is met 0-49 deur die Wallabies geklop, is met 52-16 en met 28-0 en deur die All Blacks gelooi, maar is daar stilgebly? Die Bokafrigter Jake White is in 2006 van Australië laat kom om te hoor wat skort en is so byna-byna die pad gewys. En toe wen hy in 2007 die Wêreldbeker! Die huidige Springbokafrigter, Allister Coetzee, sê daar is nie beter spelers om te kies nie. Hoekom dan nie ŉ toer reël vir die land se naasbestes soos ondermeer Andries Coetzee, Jamba Ulengo, Sergeal Peterson, Rohan Janse van Rensburg, Francois Venter, Ox Nché en RG Snyman om te wys waartoe hulle in staat is nie? In 1932 is ŉ Junior Springbokspan na Argentinië gestuur en het hulle al agt wedstryde gewen. Vyf spelers, insluitende die kaptein, Joe Nykamp, het ná die toer Springbokke geword. Nog beter, in 1959 het die Junior Bokke (in daardie dae was dit nie die o.21-span soos die span vandag bekend staan nie) weer deur Argentinië getoer en al 13 wedstryde gewen. Dertien spelers, onder meer legendes soos Jannie Engelbrecht, John Gainsford, Mannetjies Roux, Dave Stewart, Fanie Kuhn, Dick Putter, Doug Hopwood en Lofty Nel, het hierna Springbokke geword. Die grondslag is toe vir Bokrugby gelê, want Bokke het in 1960/’61 deur Brittanje getoer, al vier toetse teen die Britse tuisunie gewen, 31 van hul 34 wedstryde gewen en net teen die Barbarians (6-0) verloor. Wat van ŉ toer na die Suidsee-Eilande, of ŉ toer wat wedstryde in Roemenië en Georgië insluit?